Laerskool-meisie voor skool gegryp en ontvoer | Netwerk24
Blitsbokke begin met knal
Die Blitsbokke het hul aanslag op die titel by die Vancouver-sewestoernooi op 'n hoogtepunt begin deur Mexiko uit die pad te vee.
Laerskool-meisie voor skool gegryp en ontvoer
Deur Jana Marx 02 September 2019 09:12
Amy-Leigh de Jager is Maandagoggend ontvoer.
'n Graad R-leerling van 'n laerskool in Vanderbijlpark is omstreeks 08:00 ontvoer deur vier mans voor die skool waar sy afgelaai is.
Amy-Leigh de Jager is 'n leerling van die Laerskool Kollegepark.
Kapt. Kay Makhubela, provinsiale woordvoerder in Gauteng, sê die polisie is nog nie presies seker hoe Amy-Lee ontvoer is nie, maar sê die wit Toyota Fortuner was buite die skool geparkeer waar sy afgelaai is. Die ontvoerders het haar net daar gegryp.
Makhubela kon nie verdere besonderhede verskaf oor wat gebeur het tussen die punt waar sy afgelaai en ontvoer is nie. Hy vra enigiemand met inligting om die naaste polisiekantoor of Stop Misdaad by 08600 10111 te kontak.
'n Inwoner wat naby die skool woon en op voorwaarde van anonimiteit praat, sê die buurt se krag is sedert 18:00 Sondag af. Gevolglik het die kringtelevisiekameras nie gewerk nie, sê hy.
Volgens sy inligting het Amy-Leigh se ma haar afgelaai, waarna die ontvoerders die meisie in die Fortuner ingetrek en met haar weggejaag het voordat sy by die skool se hek kon ingaan.
Volgens inligting is die wit Toyota Fortuner intussen naby Meyerton in die rigting van De Deur op pad na die R82 opgemerk. Die owerhede is op sy spoor.
Die motor het blykbaar nie 'n registrasienommer nie.
"Hulle het my kind gevat, hulle moet haar kry, hulle het my kind gevat!" het Amy-Lee se angstige pa Maandagoggend huilend aan Netwerk24 gesê.
"Ek weet nie wat gebeur het nie, hulle het my by die werk gebel en gesê hulle het my kind gevat."
Die skool het op sy Facebookblad ook hulp gevra vir enige inligting wat daartoe kan lei dat Amy-Leigh opgespoor word.
Hoewel gerugte die ronde doen dat die wit Fortuner intussen opgespoor is, het Makhubela bevestig dat dit nie die geval is nie.
Dié Fortuner waarvan foto's versprei word, hou nie verband met die ontvoering nie.
* Die publiek word gewaarsku oor die verspreiding van foto's van die verkeerde wit Fortuner. Volgens inligting van buurtwaggroepe het die motor waarin die meisie ontvoer is, nie 'n nommerplaat nie. Dié Fortuner in foto's wat wél gemerk is, hou verband met 'n saak van motordiefstal.